CELEX: C2007/095/42
Language: sl
Date: 2007-04-28 00:00:00
Title: Zadeva C-92/07: Tožba, vložena 16. februarja 2007 — Komisija Evropskih skupnosti proti Kraljevini Nizozemski

28.4.2007   
            
            
               SL
            
            
               Uradni list Evropske unije
            
            
               C 95/23
            
         Tožba, vložena 16. februarja 2007 — Komisija Evropskih skupnosti proti Kraljevini Nizozemski
   (Zadeva C-92/07)
   (2007/C 95/42)
   Jezik postopka: nizozemščina
   Stranki
   
      Tožeča stranka: Komisija Evropskih skupnosti (zastopnika: P. J. Kuijper in S. Boelart)
   
      Tožena stranka: Kraljevina Nizozemska
   Predlogi tožeče stranke:
   
               —
            
            
               ugotovi naj se, da z vzpostavitvijo in ohranitvijo sistema upravnih taks za izdajo dovoljenja za bivanje, ki so višje od tistih, ki so predpisane za državljane držav članic in državljane Norveške, Islandije, Liechtensteina in Švice za izdajo enakega dokumenta in uporabo tega sistema za turške državljane, ki imajo pravico do bivanja na podlagi Sporazuma o pridružitvi (1), Dodatnega protokola (2), ali Sklepa št. 1/80 (3), Kraljevina Nizozemska ni izpolnila obveznosti iz Sporazuma o pridružitvi, predvsem člena 9, Dodatnega protokola, predvsem člena 41 ter Sklepa št. 1/80, predvsem člen 10(1) in (13);
            
         
               —
            
            
               Kraljevini Nizozemski naj se naloži plačilo stroškov.
            
         Tožbeni razlogi in bistvene trditve
   Komisija zatrjuje, da cene upravnih taks za dovoljenja za bivanje, ki jih je Nizozemska zaračunavala turškim državljanom od leta 1994, niso v skladu z določbami o zamrznitvi in nediskriminaciji iz Sporazuma o pridružitvi, Dodatnega protokola in Sklepa št. 1/80.
   Na podlagi določb o zamrznitvi iz Dodatnega protokola in Sklepa št. 1/80 država članica ne sme uvesti nobenega novega ukrepa, s katerim bi bile pravice, ki jih imajo turški državljani na podlagi Sporazuma o pridružitvi, Dodatnega protokola in Sklepa št. 1/80, ter z njimi tesno povezana pravica do bivanja, podvržene strožjim pogojem. Po mnenju Komisije zadevne nizozemske upravne takse kršijo določbe o zamrznitvi, ker so bile uvedene po začetku veljavnosti določb za Nizozemsko in ker ovirajo pravice, ki jih imajo turški državljani na podlagi Sporazuma o pridružitvi, Dodatnega protokola in Sklepa št. 1/80, ali so manj ugodne za uresničevanje teh pravic.
   Komisija nadalje trdi, da upravne takse, ki jih Nizozemska zaračunava turškim državljanom za dovoljenja za bivanje, na podlagi določb o zamrznitvi in nediskriminaciji iz Sporazuma o pridružitvi in Sklepa št. 1/80, ne smejo biti višje od tistih, ki jih zaračunava za enake dokumente državljanom Evropske unije in državljanom Norveške, Islandije, Liechtensteina in Švice.
   
      (1)  Sklep Sveta (EGS) št. 64/732 z dne 23. decembra 1963 o sklenitvi Sporazuma o pridružitvi med Evropsko gospodarsko skupnostjo in Turčijo (UL št. 217, s. 3685).
   
      (2)  Uredba Sveta (EGS) št. 2760/72 z dne 19. decembra 1972 o sklenitvi Dodatnega protokola in Finančnega protokola, ki sta bila podpisana 23. novembra 1970 in kot prilogi dodana Sporazumu o vzpostavitvi pridružitvenega razmerja med Evropsko gospodarsko skupnostjo in Turčijo ter o ukrepih, ki jih je treba sprejeti za njuno uveljavitev. (UL L 293, str. 1).
   
      (3)  Sklep št. 1/80 z dne 19. septembra 1980 o razvoju pridružitve.